Tisztelt Közgyűlés!

Az ELTE TTK HÖK Fizika Szakterületi Csoportja 2004/2005-ös tanévben a következő tevékenységeket végezte (Megválasztásomkor kifejtettem, hogy szeretném a Fizika Szacs és a Magyar Fizikushallgatók Egyesületének ELTE Helyi Bizottságának kapcsolatát szorosra fűzni. Ennek keretében több programot közösen szerveztünk, közös infrastruktúrával és közös finanszírozással):

Nyílt napok: Az őszi nyílt nap fizika szempontból sikeres volt, véleményem szerint a legjobb standot prezentáltuk. Az információs szóróanyagokon kívül rengeteg érdekes kísérletet mutattunk be a fizika különböző területeiről. Emellett fizikus pólókat lehetett vásárolni, illetve nyerni, amennyiben az érdeklődők helyes válaszokat adtak a fizika témájú tesztünkre. A stand mellett két előadással – egy szakokat ismertetővel, és egy közéletet bemutatóval – illetve óra és laborlátogatásokkal készültünk.

Regisztrációk, kari események: Leginkább augusztusban és szeptemberben kellett a szakcsoportoknak embereket küldeniük különféle rendezvényekre. Ilyen volt a diplomaosztó, a gólyatáboros borítékolás és az elsősök beiratkozása. Ezen események mindegyikére kellő számú embert küldtem.

Fizikus Szeptember: A regisztrációs héten hagyományosan folyik a fizikus-, fizika tanár és csillagász szakos hallgatók egyetemi létre való előkészítése (matematikai alapok megtanítása, közérdekű információk elhintése), ebben az évben a hallgatói önkormányzat munkájáról és a megpályázható ösztöndíjakról is ismertető előadást tartottunk.

’SKÜ: A fizikus és rokon szakos gólyák avatása, amely itt a campuson kezdődik, ősi rituálék szerint, majd egy egész éjszakás túrával folytatódik. Ebben a tanévben is fergetegesen jól sikerült.

Fizikus - Csillagász TDK Hétvége: Szintén hagyományos program, az idén Egerben került rá sor. Az érdeklődőknek a témavezetők tartanak előadást arról, hogy milyen kutatásokba lehet bekapcsolódni az ő témavezetésükkel.

Papírrepülő verseny: Egy régi rendezvényt kívántunk feleleveníteni, és meglepően nagy érdeklődés mutatkozott. Több kategóriában indulhattak a versenyzők, a legjobbakat pólókkal jutalmaztuk.

Fizikus Mikulás: Ezt hagyományosan az Ortvay Rudolf Nemzetközi Fizikai Problémamegoldó Verseny eredményhirdetésével kötjük egybe. Az idén az eredményhirdetésen és a Mikulás szaloncukor osztásán kívül egy teaház féleséget is csináltunk, ahol tea, gyümölcslé és süti mellett beszélhették meg a résztvevők a verseny feladatainak megoldásait.

Fizikus - csillagász felezőbuli: Március 17-én rendeztük meg, a vártnál nagyobb érdeklődés mellett, így egy kicsit szűkösen fértünk el az Egyetem Kávézóban. Jó buli volt, és nem került egy fillérjébe sem a Szacsnak.

OTDK: Idén március 21-23-ig zajlott az Országos Tudományos Diákköri Konferencia Fizika - Földrajz - Matematika szekciója. Ennek lebonyolításában nagy szerepet vállalt a Fizika Szacs; részt vállaltunk szinte minden területen adódó feladatokból.

Fizikus kirándulás: Április 16-án kirándulást szervezünk a Pilisbe. A túra nem lesz megterhelő, cél a jó hangulat és az együttlét.

Paksi Atomerőmű látogatás: Április 20-án látogattunk el a Paksi Atomerőműbe, ahol rengeteg, fizikus és nem fizikus számára is érdekes dolgot néztünk meg.

A szakterületi csoport elnökeként Fizika Szacs ülést csak egyszer hívtam össze, ennek oka az, hogy azon rajtam kívül csak egy ember jelent meg. A Szacs hét képviselője közül három nem ebben a szakterületi csoportban kíván tevékenykedni, kettőt pedig egyéb vezetőségi pozíciója köt le. Így nem tartottam értelmét több ülés összehívásának, főként úgy, hogy erre az SZMSZ sem kötelezett.

Elindítottam az első éves fizikát tanuló hallgatók levelezőlistáját, de nem érzem úgy, hogy túl sokan használnák ezt a fórumot, inkább az egyéb fizikus és csillagász listákat preferálják, akár csak jómagam.

Rendszeresen eljártam a Választmány üléseire, és általában aktívan részt is vettem annak munkájában. Ezen kívül részt vettem a Kari Tanács ülésein, és időnként beszámoltattam a tanszékcsoporti képviselőinket.

Karcsai Balázs
elnök,
ELTE TTK HÖK Fizika Szakterületi Csoport

Budapest, 2005. június 25.